Tilnefningar til Íslensku þýðingaverðlaunanna Nýlega voru tilnefningar til Íslensku þýðingaverðlaunanna tilkynntar við hátíðlega athöfn í Borgarbókasafninu Grófinni . Verðlaunin hafa verið afhent árlega frá árinu 2005 en það er Bandalag þýðenda og túlka sem stendur að verðlaununum með stuðningi frá Rithöfundasambandi Íslands og Félagi íslenskra bókaútgefenda . Verðlaununum er ætlað að vekja athygli á vönduðum þýðingum um leið og þau heiðra þá íslensku þýðingu á erlendu skáldverki sem þykir skara framúr á árinu . Árið 2019 hlutu þau Gunnar Þorri Pétursson og Ingibjörg Haraldsdóttir verðlaunin fyrir þýðingu sína á Hinum smánuðu og svívirtu eftir Fjodor Dostojevski . Hér fylgja tilnefningar og rökstuðningur dómnefndarinnar fyrir vali sínu : Arthúr Björgvin Bollason , fyrir þýðingu sína Tími töframanna . Höfundur er Wolfram Eilenberger . Háskólaútgáfan gefur út . Í riti sínu Tími töframanna fjallar Wolfram Eilenberger um þýska heimspeki í upphafi 20. aldar með því að lýsa lífi og verkum heimspekinganna Walters Benjamin , Ernsts Cassirer , Martins Heidegger og Ludwigs Wittgenstein . Arthúri Björgvin Bollasyni tekst að þýða þýskt fræðimál yfir á skýra og skilmerkilega íslensku vel skiljanlega fróðleiksfúsum íslenskum almenningi . Rit af þessu tagi eru ekki algeng á íslenskum bókamarkaði og því skiptir miklu að vel takist til þegar þau eru þýdd . Hefðbundið þýskt fræðimál er að mörgu leyti ólíkt íslensku en Arthúr Björgvin byggir með þýðingu sinni brú á milli þessara heima . Elísa Björg Þorsteinsdóttir , fyrir þýðingu sína Kona í hvarfpunkti . Höfundur er Nawal el Saadawi . Angústúra gefur út . Kona í hvarfpunkti eftir Nawal el Saadawi er tímamótaverk í arabískri jafnréttisbaráttu . Höfundurinn er egypskur geðlæknir , rithöfundur og baráttukona sem hefur sætt ofsóknum og verið fangelsuð í heimalandinu fyrir skoðanir sínar og störf . Skáldsagan sem hér um ræðir kom út 1973 í Beirút , var bönnuð í heimalandinu en þýdd á fjölda tungumála og er nú komin út í þýðingu Elísu Bjargar Þorsteinsdóttur . Þýðingin nær að koma til skila fumlausri en jafnframt skelfilegri frásögn Fardaus sem situr í fangelsi og bíður dauða síns . Guðbergur Bergsson , fyrir þýðingu sína Skáldið er eitt skrípatól - Um ævi og skáldskap Fernando Pessoa . Höfundur er Guðberg Bergsson . JPV gefur út . Portúgalskur ljóðheimur og portúgalskar bókmenntir yfirleitt eru flestum Íslendingum lokuð bók en með riti sínu Skáldið er eitt skrípatól - Um ævi og skáldskap Fernando Pessoa opnar Guðbergur Bergsson þennan heim . Hann fjallar bæði um æviferil skáldsins og samtíma hans og þýðir síðan megnið af þeim ljóðum sem Pessoa skildi eftir sig , undir eigin nafni og annarra . Nokkrar þýðingarnar hafa birst áður , en Guðbergur hefur endurskoðað þær og bætt mörgum við þannig að heildarmynd af æviverki skáldsins kemur fram . Þetta er eftirsóknarverð viðbót við menningarlega heimsmynd Íslendinga . Guðni Kolbeinsson , fyrir þýðingu sína Kalli breytist í kjúkling . Höfundur er Sam Copeland . JPV gefur út . Kalli breytist í kjúkling eftir Sam Copeland er fyndin barnabók um alvarlegt efni . Höfundur beitir gamansemi til að lýsa kvíða Kalla vegna alvarlegra veikinda bróður hans og baráttu Kalla við hrellitröllin í skólanum . Guðni Kolbeinsson gengur til þessa alvarlega ærslaleiks búinn skopskyni sínu og þekkingu á þanþoli málsins . Útkoman er bæði börnum og fullorðnum til ánægju . Ingunn Ásdísardóttir , fyrir þýðingu sína Blá . Höfundur er Maja Lunde . Mál og menning gefur út . Umhverfis - og loftslagsmál eru viðfangsefni skáldsögunnar Blá sem kom út árið 2017 . Þar dregur norska skáldkonan Maja Lunde upp ógnvekjandi framtíðarsýn sem hún fléttar við græðgi og markaðsvæðingu náttúrunnar í samtímanum . Sagan gerist á tveimur stöðum , á tveimur tímaskeiðum : í Noregi samtímans og í Suður-Frakklandi árið 2041 þar sem íbúar flýja þurrka , elda og hungursneyð til norðurs , í leit að vatni . Verk Maju Lunde hafa verið þýdd á mörg tungumál . Þýðing Ingunnar Ásdísardóttur á skáldsögunni er í senn vönduð og blæbrigðarík . Jón St. Kristjánsson , fyrir þýðingu sína Hin ósýnilegu . Höfundur er Roy Jacobsen . Mál og menning gefur út . Skáldsagan Hin ósýnilegu eftir norska rithöfundinn Roy Jacobsen kom út árið 2013 og er fyrsta bókin af þremur í þríleik hans um Ingrid frá Barrey og sú fyrsta sem kemur út í íslenskri þýðingu . Hér segir frá tilveru og lífsbaráttu lítillar fjölskyldu sem býr á lítilli eyju við vesturströnd Norður-Noregs á fyrri huta 20. aldar . Eyjan er einangraður heimur sem er í senn grimmur og hrífandi fagur . Ýmsir atburðir rjúfa þessa einangrun í ljóðrænni og kímniblandinni frásögn sem hefur hlotið verðskuldaða athygli . Blær skáldsögunnar kemst einkar vel til skila í fágaðri þýðingu Jóns St. Kristjánssonar . Þórarinn Eldjárn , fyrir þýðingu sína Jónsmessunæturdraumur . Höfundur er William Shakespeare . Vaka-Helgafell gefur út . Jónsmessunæturdraumur er einn af vinsælustu gamanleikjum Williams Shakespeare . Verkið lifnar við í fjörmikilli þýðingu Þórarins Eldjárns . Með nútímalegu orðfæri kemur þýðandinn kómíkinni eftirminnilega til skila og færir leikritið um leið nær nútímalesendum . Bragleikni Þórarins nýtur sín vel og hann nýtir hana haganlega . Bundna málið styður við textann og styrkir en tekur aldrei neitt frá honum . Íslensku þýðingaverðlaunin verða síðan veitt í febrúar á næsta ári . Í dómnefnd sitja Ásdís R. Magnúsdóttir , Elísabet Gunnarsdóttir og Steinþór Steingrímsson .